KIRJALLINEN KYSYMYS E-3895/02 esittäjä(t): Erik Meijer (GUE/NGL) komissiolle. Kaukojunien vaihtomahdollisuuden palauttaminen Duisburgissa Alankomaiden ja Saksan välisellä pääratayhteydellä.



Virallinen lehti nro 268 E , 07/11/2003 s. 0058 - 0059



KIRJALLINEN KYSYMYS E-3895/02 esittäjä(t): Erik Meijer (GUE/NGL) komissiolle (14. tammikuuta 2003) Aihe: Kaukojunien vaihtomahdollisuuden palauttaminen Duisburgissa Alankomaiden ja Saksan välisellä pääratayhteydellä 1. Onko komissio tietoinen siitä, että Alankomaiden ja Saksan väliseltä rajalta on poistettu junayhteyksiä, minkä seurauksena rajan yli kulkevan junareitin AmsterdamUtrechtArnhemEmmerichDuisburgKöln merkitys kasvaa. Kuitenkin 15. joulukuuta 2002 alkaen kyseisiä junavuoroja on vähennetty 11:sta 8:aan päivässä. Tämä johtuu siitä, että on poistettu pikajunavuoroja Italiaan, Itävaltaan ja Sveitsiin ja otettu käyttöön kuusi päivittäistä Intercity-junavuoroa Kölnin ja Frankfurt am Mainin välisellä suurnopeusjunaradalla. 2. Onko komissio tietoinen myös siitä, että junavuorojen vähentämisen seurauksena Saksan suuntaan aamulla on neljän tunnin tauko ja että Duisburgista Alankomaihin päin ei enää voi lähteä ennen kello 8.55 tai kello 20.54 jälkeen? 3. Katsooko komissio, että Euroopan yhdentymiskehityksen mukaista on se, että suurimmalla osalla Arnhemin ja Duisburgin välisestä reitistä kulkee aamuvarhaisesta iltamyöhään puolen tunnin välein henkilöjunia ja että ainoastaan rajan ylittävä 15 kilometrin osuus Zevenaarin (Alankomaat) asemalta Emmerichin (Saksa) asemalle puuttuu kokonaan? Samalla uusimman aikataulun mukaan junat EC 2/3 pysähtyvät vain kerran päivässä Emmerichin asemalle, johon kolme vuotta sitten pysähtyivät kaikki läpikulkevat junat. 4. Jos otetaan huomioon direktiivissä 91/440/ETY(1) vahvistettu rautatieyritysten hallinnollinen riippumattomuus, mitä komissio voi tehdä estääkseen, että EU:n sisällä valtioiden rajoista tulee lähes ylittämättömiä muureja seudun julkiselle liikenteelle, vaihtopaikkojen jatkoyhteyksille ja pikajunille rajan toisella puolella? Tilanne on huonompi nyt kuin ennen EU:n syntyä. 5. Onko komissio valmis neuvottelemaan Saksan, Alankomaiden ja Saksan osavaltion Nordrhein-Westfalenin kanssa sekä näiden jäsenvaltioiden rautatieyritysten DB:n, NS:n ja Syntusin kanssa, jotta saataisiin vähintään kerran tunnissa henkilöjuna kulkemaan rajan yli Emmerichista Zevenaariin? Sekä Emmerichista että Zevenaarista on puolen tunnin välein junavuorot oman valtion rautatieverkostoon. Olisi saatava samanlaiset yhteydet kuin kansainvälisen liikenteen matkustajille vähemmän tärkeillä vaihtopaikoilla Enscheden (Alankomaat) ja Gronaun (Saksa) välillä, Venlon (Alankomaat) ja Mönchengladbachin (Saksa) välillä sekä Heerlenin (Alankomaat) ja Aachenin (Saksa) välillä. (1) EYVL L 237, 24.8.1991, s. 25. Loyola de Palacion komission puolesta antamayhteinen vastauskirjallisiin kysymyksiin E-3894/02 ja E-3895/02 (28. helmikuuta 2003) Komissio on yleisesti tietoinen rautateiden kansainvälisen henkilöliikenteen aikataulujen muutoksista. Aikataulumuutos, joka tuli voimaan 15. joulukuuta 2002, on johtanut useiden rautateiden kansainvälisten kaukojunayhteyksien lakkauttamiseen. Komissio on pahoillaan palvelutason laskusta. Tätä nykyä lukuisten kansainvälisten rautatieliikennepalvelujen kehityksestä ei ole kuitenkaan saatavissa täydellistä kuvaa. Kansainvälisissä henkilöliikennepalveluissa voidaan erottaa erilaisia markkinasegmenttejä. Suurnopeusyhteyksien markkinasegmentillä on parhaimmat mahdollisuudet kasvaa kannattavaksi liiketoiminnaksi, ja tämä segmentti hyötyy vuoteen 2010 mennessä toteutettavasta verkon merkittävästä laajennuksesta. Perinteisten kaukoliikennepalveluiden segmentti on nykyisin erittäin haavoittuva heikon kannattavuuden, halpalentoyhtiöiden aiheuttaman kilpailun ja rautatieyhtiöiden riittämättömän yhteistyön vuoksi. Lyhyen matkan rajat ylittävissä palveluissa tilanne on vaihteleva ja riippuu hyvin paljon siitä, ovatko julkiset viranomaiset rajan molemmin puolin myöntäneet julkisia palveluhankintoja koskevia sopimuksia. Hyvän mallin löytäminen julkisten viranomaisten rajat ylittävään yhteistyöhön on tätä nykyä vaikeaa. Komissio laatii parhaillaan useita aloitteita, joilla pyritään parantamaan rautateiden kansainvälisten henkilöliikennepalvelujen nykytilannetta lyhyellä tai keskipitkällä aikavälillä: - Komissio on jo hyväksynyt julkisia palveluhankintoja koskevaa sopimusta koskevan muutetun ehdotuksen,(1) johon sisältyy mahdollisuus laajentaa julkiset palvelut rajat ylittäviksi. Tällainen laajennus voidaan torjua vain hyvin perustein (4 a artiklan 1 kohta). - Vuoden 2003 työohjelmassa mainitaan seuraavat komission aloitteet: Komissio on suunnitellut ehdotusta asetukseksi kansainvälisiä rautatieliikennepalveluja käyttävien matkustajien oikeuksista ja velvollisuuksista, minkä vuoksi komission yksiköt ovat jo lokakuussa 2002 julkaisseet asiaa koskevan tausta-asiakirjan. Aloitteella pyritään vaikuttamaan palvelutasoon sekä parantamaan yhteyksiä. Tämän prosessin yhteydessä saatetaan aloittaa matkustajajärjestöjen kuuleminen tulevista aikataulumuutoksista(2). - Lisäksi komissio aikoo ehdottaa kansainvälisen rautatieliikenteen matkustajapalvelumarkkinoiden avaamista koskevaa direktiiviä. Tällä pyritään parantamaan alan kilpailukykyä ja tekemään siitä asiakasystävällisempi. (1) Muutettu ehdotus Euroopan parlamentin ja neuvoston asetukseksi rautateiden, maanteiden ja sisävesien henkilöliikenteeseen liittyviä julkisen palvelun vaatimuksia ja julkisia palveluhankintoja koskevien sopimusten tekemistä koskevista jäsenvaltioiden toimista, 21.2.2002, KOM(2002) 107 lopullinen. (2) Komissio on julkaissut aihetta koskevan tausta-asiakirjan, ks. http://europa.eu.int/comm/transport/rail/library/consultation.pdf.